dh-unibe/image-text_koenigsfelden-charters-post-1500 huggingface dataset:
Ich, Johans der Zwikker, schultheis ze Baden, tuͦn kunt und vˀgih des offenlich mit disem brief allen
den, die in ansehent odˀ hoͤrent lesen, ✳ das fùr mich kam Ruͦdolf Nolle, burgˀ ze Baden, ✳ und vˀjah da
offenlich vor mir in gerihtes wis, das er von dem beschaiden manne ✳ Johannes von Ravenspurg, des hoves
schriber ze Costentz, ✳ enpfangen hab ✳ drizehen guͦtˀ und gaͤber guldin an gold und an gewiht, ✳ der er gar
von im gewˀt waͤr und die er och in sinen redlichen nutz geben und bewendet hett, ✳ und das er im und
sinen erben ✳ fùr sich und sin erben umb die selben guldin hab ze kôffent geben reht und redlich dù ✳ hus
und hofstat, dù ze Baden an der Burghalden zwischen Cuͦnrat des Voglers und Hansen Graven hùsern
und hofstetten gelegen sint, mit allen rehten, nùttzen, gewonhaiten und zuͦgehoͤrden, ✳ als er si untz uff disen
hùttigen tag, als dirr brief geben ist, besessen, gehebt und genossen hett, ✳ und gab och da dù selben hus
und hofstat willeklich und mit bedahtem muͦt uff an min hant ✳ und vˀzeh sich och da offenlich in gerihtes
wis gen dem selben Johannes von Ravenspurg und gen allen sinen erben und nachkomen an dem obgenāten
hus und hofstat und ✳ was darzuͦhoͤrt ✳ fùr sich und fùr alle sin erben und nachkomen aller aigenschaft,
aller lehenschaft, aller vordrung und ansprach und alles des rehten, so er daran het ✳ ald so er ald
dekain sin erb und nachkomen daran jemˀ haben odˀ gewinnen moͤhtin, von dekainr schlaht geriht ald reht,
gaischlichs ald weltlichs. ✳ und nach dem selben fertgen, vˀzihen und uffgeben ✳ leh do der selb Johans von
Ravenspurg dem selben Ruͦdolf ✳ Nollen und sinen erben dù selben hus und hofstat ✳ wider umb ainen
rehten genāten zins, ✳ jaͤrlichs umb ain pfunt nùwˀ pfēning, die ze Baden geng und gaͤb sint, ✳ die er
und sin erben ✳ dem selben Johannes von Ravenspurg und sinen erben jaͤrlichs je uf sant Martins tag darab
und da von ane allen iren schaden geben und rihten sont. ✳ und des ze warem und offem urkùnd hab ich, der
selb Johans, der schulthaiss, min insigel durch bett des selben Ruͦdolf Nollen gehenkt an disen brief,
der ist ze Baden geben, do man von Cristes gebùrt zalt drùzehundert jar, darnach in dem sehs und
sehtzigosten jar, an sant Gallen abent.
Königsf. 336
es ist bereiniget ✳ und sol
hinfùr nùn x  hl̄r zinsen
lùt des nùwen urbers
366
inst̃mētu dem in Baden
K
E ✳ 6
Staatsarchiv
AARGAU
diser brieff wiset um̄
j līb geltz nùwer waͤrùng
zuͦ Bad₎ ✳ am Rein geg₎
alt₎ schloss ✳
Galli 1366